**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony,sa predkladá na rokovanie vlády Slovenskej republiky s týmito rozpormi:

1. **Ministerstvo financií Slovenskej republiky**

- žiada do návrhu zákona doplniť povinnosť Sociálnej poisťovne zverejňovať na svojom webovom sídle agregované informácie o charakteristikách sporiteľov vo veku 50 a viac rokov (napr. počet sporiteľov a priemerná výška nasporenej sumy v jednotlivých kohortách v delení podľa pohlavia a pod.) v záujme zlepšenia informovanosti poisťovní, regulátora, ako aj širšej verejnosti za účelom presnejšej kalkulácie výšky anuít a vytvorenia predpokladov pre spravodlivejšie dôchodky z II. piliera,

- žiada do návrhu zákona doplniť opatrenia uvedené v Revízii výdavkov na politiky trhu práce a sociálne politiky s cieľom zvýšiť efektívnosť dôchodkového sporenia vytvorením prednastavenej (základnej) investičnej stratégie s možnosťou vyviazania sporiteľov, ktorá by manažovala sporiteľove úspory vzhľadom na jeho individuálnu dĺžku sporenia (tzv. „life-cycle“ stratégia).

1. **Asociácia dôchodkových správcovských spoločností**

- žiada z návrhu zákona vypustiť povinnosť dôchodkových správcovských spoločností poskytovať osobné údaje sporiteľov MPSVR SR a MF SR, keďže účel a rozsah spracúvania týchto údajov je formulovaný vágne a neurčito, čo by mohlo spôsobovať nesúlad s nariadením Európskeho parlamentu a Rady (EÚ) 2016 /679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ ES.